FDA ไฟเขียววัคซีนโควิด “ไฟเซอร์” เดินหน้าแจกจ่ายทั่วสหรัฐ!
FDA ไฟเขียววัคซีนโควิด “ไฟเซอร์” เดินหน้าแจกจ่ายทั่วสหรัฐ!
12 ธ.ค. 2563

สำนักงานอาหารและยา (FDA) ของสหรัฐได้อนุมัติให้มีการใช้วัคซีนต้านโรคโควิด-19 ของบริษัทไฟเซอร์ อิงค์และบริษัทไบโอเอ็นเทคในกรณีฉุกเฉินแล้ว
โดยนางเดนิส ฮินตัน หัวหน้านักวิทยาศาสตร์ของ FDA ระบุในจดหมายที่ส่งถึงไฟเซอร์ในวันศุกร์ (11 ธ.ค.) ว่า เธอได้อนุมัติให้มีการใช้วัคซีนต้านโรคโควิด-19 ของบริษัทไฟเซอร์ในกรณีฉุกเฉินแล้ว
ด้านประธานาธิบดีโดนัลด์ ทรัมป์ ทวีตวิดีโอระบุว่าเป็น “ปาฏิหาริย์ทางการแพทย์” 
 “เราได้ส่งมอบวัคซีนที่ปลอดภัยและมีประสิทธิภาพได้ในเวลาเพียง 9 เดือน นี่เป็นหนึ่งในความสำเร็จทางวิทยาศาสตร์ที่ยิ่งใหญ่ที่สุดในประวัติศาสตร์” ปธน.ทรัมป์ ทวีต
ทั้งนี้ การอนุมัติของ FDA จะทำให้รัฐบาลกลางสหรัฐสามารถเริ่มแจกจ่ายวัคซีนต้านโรคโควิด-19 ของบริษัทไฟเซอร์ให้กับรัฐ, ดินแดน และเมืองใหญ่ทั่วประเทศรวม 64 แห่ง
ด้านพลเอกกุสตาฟ เพอร์นา ผู้ดูแลด้านการขนส่งสำหรับโครงการวัคซีน Operation Warp Speed ของปธน.ทรัมป์กล่าวเมื่อวันพุธที่ผ่านมาว่า รัฐบาลสหรัฐวางแผนที่จะแจกจ่ายวัคซีน 2.9 ล้านโดสภายใน 24 ชั่วโมง ตามด้วยอีก 2.9 ล้านโดสใน 21 วันต่อมาเพื่อให้ผู้ป่วยได้รับการฉีดวัคซีนเป็นครั้งที่สอง โดยวัคซีนของไฟเซอร์จะต้องฉีด 2 โดส ซึ่งการฉีดโดสที่ 2 จะทิ้งระยะห่างจากโดสแรก 3 สัปดาห์